夜窗書懷
作者：陳著
朝代：宋

paragraphs: 夜深萬籟平，危坐弗閉戶。
不著沈麝香，一空清似許。
竹凉露易零，鮮鮮正亭午。
彈琴大小聲，鬼語雜風雨。
琴罷復長吟，吟罷復起舞。
人生三萬日，胡可弱不武。
越石勇著鞭，相如志題柱。
惟患不自立，彼於我非愈。
青萍已出匣，撫視氣如虎。
生侯死廟食，可以噬而取。
安能久居此，鐙花甘自苦。